OpenLLM-France/wikimedia huggingface dataset:
# Igualtat social

La igualtat social és l'objectiu de buscar una mateixa quantitat de riquesa, de felicitat, de respecte i d'igual tracte en la justícia per a totes les persones. Al món hi ha moltes desigualtats, degudes a causes històriques, geogràfiques o econòmiques.
Per a la Generalitat de Catalunya, l'equilibri entre el reconeixement de la diversitat i el deure de garantir la igualtat obliga a definir orientacions d'actuació. Primer, cal garantir una fluida relació entre l'estructura formal (l'administració, les institucions i els poders polítics) i les confessions religioses, per exemple; en segon lloc, cal compartir un marc comú de drets i de deures pel conjunt d'organitzacions, d'agents socials i d'individus. En aquest procés de gestió de la pluralitat es fa imprescindible la definició i concreció d'un marc que garanteixi la llibertat individual i col·lectiva en els diferents àmbits d'interacció (el treball, l'escola, els serveis de salut, el barri, etc.), amb l'única limitació de la protecció dels drets fonamentals per a totes les persones.

## Referències

* ↑ La diversitat religiosa en les comunitats obertes. Criteris de discerniment ( PDF.). Consell Assessor per a la Diversitat Religiosa. Barcelona: Generalitat de Catalunya, 2013 [Consulta: 6 novembre 2015]. Arxivat 3 de març 2016 a Wayback Machine.

## Vegeu també

* Crítica social, desigualtat social, discriminació
* Distribució de la riquesa, estat del benestar, servei públic
* Modernitat, jerarquia, dominació, multinacional, liberalisme, privatització, competició
* Societat acèfala, organització horitzontal, autonomia, autogestió, col·lectivització, cooperació

## Enllaços externs

* Instrumentos de lucha por la igualdad y contra la discriminación (castellà)
* El igualitarismo y la étiles Arxivat 2009-01-05 a Wayback Machine., por Murray Rothbard (castellà)
# Bellflower (pel·lícula)

Bellflower és una pel·lícula estatunidenca de caràcter dramàtic produïda, escrita, dirigida, muntada i interpretada per Evan Glodell. Estrenada el 2011, data en què guanyà el premi a la millor pel·lícula al festival Internacional de Cinema de Catalunya (secció Òrbita); Bellflower rep majoritàriament crítiques positives.

## Argument

L'argument de la pel·lícula gira entorn de l'entrada en l'edat adulta de dos amics, Woodrow (Glodell) i Aiden (Dawson), que esperen la fi del món construint artefactes tipus Mad Max. L'arribada a les seves vides de Milly (Wiseman) posarà en marxa efectes més devastadors que els seus fantasmes apocalíptics...

## Repartiment

* Evan Glodell: Woodrow
* Jessie Wiseman: Milly
* Tyler Dawson: Aiden
* Rebekah Brandes: Courtney
* Vincent Grashaw: Mike
* Zack Kraus: Elliot
* Keghan Hurst: Sarah
* Alexandra Boylan: Caitlin

## Critiques

El portal Rotten Tomatoes diu que un 73% de 74 crítics han donat una opinió positiva sobre la pel·lícula, amb una nota mitjana de 6,8/10
La crítica que genera més consens és:
| « | Aquesta visió ardent i estilitzada de la fi del món agrega gèneres diferents i revela el guionista/director/actor Evan Glodell com un talent a seguir. | » |
. El portal Metacritic dona una nota de 72 sobre 100 indicant crítiques positives

## Premis

Va rebre el Premi Carnet Jove Fantàstic al XLIV Festival Internacional de Cinema Fantàstic de Catalunya.

## Referències

* ↑ «Bellflower». The New York Times.
* 1 2 rottentomatoes. [url=http://www.rottentomatoes.com/m/bellflower ellflower (2011)]. rottentomatoes.
* ↑ metacritic.com. Bellflower (en anglès). metacritic.com.
* ↑ Sitges 2011 | Un palmarés encabezado por 'Red State', de Kevin Smith, espinof.com, 16 d'octubre de 2011

## Enllaços externs

* Bellflower - Lloc web oficial
# Marpissa muscosa

Marpissa muscosa és una espècie de petita aranya araneomorfa de la família Salticidae, d'aproximadament 6-8 mm els mascles i 8-11 mm les femelles. Viu en arbres i tanques en tota la regió del Paleàrtic. Té un cos de color negre, amb una àmplia banda abdominal, en posició dorsal, de color blanc i vermell. Té pèls de color blanc i llargs en els palps.
# Éamonn de Valera

Éamonn de Valera (en irlandès Éamonn de Bhailéara), nascut Edward George de Valera (Ciutat de Nova York, 1882 - Dublín, 1975) fou un polític irlandès, fill de Juan Vivion de Valera (espanyol resident a Cuba) i Katherine Coll (irlandesa del comtat de Limerick). Tanmateix, el seu biògraf Tim Pat Coogan afirma que no hi ha constància en la partida de naixement i que potser era fill de mare soltera.
Segons ell mateix afirmà, el 1884 va morir el seu pare i la seva mare tornà a Irlanda. Estudià a Cork i Limerick i es llicencià en matemàtiques a la Universitat de Dublín el 1904. Allí contactà amb Douglas Hyde i la Lliga Gaèlica, de la qual fou un dels caps el 1908, i es casà amb una professora d'irlandès, Sinéad Flanagan, el 1910.
El 1913 es va unir als Voluntaris Irlandesos, i durant l'Aixecament de Pasqua de 1916 fou comandant del III Batalló de Dublín; ocupà el molí de farines Boland i controlà la carretera de Dublín a Dun Laoghaire, provocant 234 baixes entre els soldats britànics. Per això, fou condemnat a la pena de mort, que li fou commutada pel fet de ser ciutadà nord-americà. El 1917, fou adoptat com a candidat pel Sinn Féin, i guanyà les eleccions al comtat d'East Clare. El març del 1918, fou nomenat president del Sinn Féin i de l'IRA a proposta de Michael Collins, que planejà la seva fuga de la presó. Alhora, s'oposà al paper preponderant de l'IRB dins el moviment republicà, puix que De Valera, que no n'arribà mai a ser-ne membre, hi era totalment contrari i desconfiava del seu secretisme.
El desembre del 1918 fou elegit diputat al Dáil Éireann, i el març del 1919 fou nomenat cap del govern provisional durant el conflicte conegut com a Cogadh an Neamhspleachais (Guerra d'Independència), que durà del 1919 fins a la treva del 1921.
Rebutjà l'acord que creava l'Estat Lliure d'Irlanda el 1921 i, escollit comandant dels elements més radicals del Sinn Féin, exigí la total independència per a tota l'illa i boicotejà el parlament irlandès. Fou el cap de l'IRA durant la Guerra Civil irlandesa, del 1921-1922, que es passà gairebé tota als EUA cercant suport a la seva causa. Tampoc li permeteren ocupar l'escó de diputat per negar-se a jurar lleialtat a la corona britànica. El 1926, abandonà aquesta actitud i organitzà un nou partit, el Fianna Fáil, del qual fou president (1926-59) i que triomfà en les eleccions del 1932. Fou primer ministre el 1932-48, 1951-54 i 1957-59, i trencà els lligams que unien Irlanda amb la Gran Bretanya, alhora que reprimia implacablement les accions de l'IRA. Posteriorment, fou president de la República d'Irlanda, del 1959 al 1973.

## Referències

* ↑ «Éamonn de Valera». Gran Enciclopèdia Catalana. Barcelona: Grup Enciclopèdia Catalana.

## Enllaços externs

* (anglès) Biografies i fotografies Arxivat 2007-02-02 a Wayback Machine. d'Eamon de Valera.
* (anglès) Eamon de Valera & the Fianna Fáil Assaig sobre les eleccions generals de 1932.
# Stegastes imbricatus

Stegastes imbricatus és una espècie de peix de la família dels pomacèntrids i de l'ordre dels perciformes.

## Morfologia

Els mascles poden assolir els 10 cm de longitud total.

## Distribució geogràfica

Es troba des del Senegal fins a Angola. També a les Canàries, Cap Verd i les illes del golf de Guinea.

## Referències

* 1 2 FishBase (anglès)

## Bibliografia

* Allen, G.R., 1991. Damselfishes of the world. Mergus Publishers, Melle, Alemanya. 271 p.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Jenyns, L. 1840-42. Fish. In: The zoology of the voyage of H. M. S. Beagle, under the command of Captain Fitzroy, R. N., during the years 1832 to 1836. London: Smith, Elder, and Co. Issued in 4 parts. Fish, Voyage Beagle: i-xvi + 1-172, Pls. 1-29.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Premis del Sindicat Nacional de l'Espectacle de 1967

Els vint-i-setens Premis Nacionals de Cinematografia concedits pel Sindicat Nacional de l'Espectacle corresponents a 1967 es van concedir el 30 de gener de 1968 a l'Hotel Palace de Madrid. En aquesta edició els premis econòmics foren per 5 pel·lícules i 875.000 pessetes, i un total de 265.000 pessetes als premis al millor director, guió, actor i actriu principal, actor i actriu secundaris, fotografia, decorats i música.Hi van estar presents el ministre Manuel Fraga Iribarne, el secretari general del Movimiento José Solís Ruiz, el director general de cultura Carlos Robles Piquer i el president del SNE José Farré de Calzadilla. També foren premiats els curtmetratges Silencio, Viaje al país del turismo i Artesanía española: oficios andaluces

## Guardonats de 1967

| Categoria | Premi | Pel·lícula premiada | Director |
| Premi especial | 250.000 pts | Proceso de Gibraltar | Eduardo Manzanos |
| 1r premi | 250.000 pts | El amor brujo | Francesc Rovira Beleta |
| 2n premi | 150.000 pts | Encrucijada para una monja | Julio Buchs García |
| 3r premi | 125.000 pts | Los chicos del Preu | Pedro Lazaga |
| 4t premi | 100.000 pts | Crónica de nueve meses | Mariano Ozores |
| Millor director | 45.000 pts | Pedro Lazaga | Los chicos del Preu |
| Millor guió | 45.000 pts | Torcuato Luca de Tena, José López Rubio | La mujer de otro |
| Millor actriu | 30.000 pts | Lola Flores | Una señora estupenda |
| Millor actor | 30.000 pts | Paco Martínez Soria | ¿Qué hacemos con los hijos? |
| Millor actriu principal | 25.000 pts | María José Goyanes | Los chicos del Preu |
| Millor actor principal | 25.000 pts | Emilio Gutiérrez Caba | Los chicos del Preu |
| Millor actriu secundària | 20.000 pts | Guadalupe Muñoz Sampedro | per la seva obra |
| Millor actor secundari | 20.000 pts | José Orjas | Los chicos del Preu |
| Millor fotografia | 25.000 pts | José Fernández Aguayo | La mujer de otro |
| Millors decorats | 20.000 pts | Jaime Pérez Cubero | Encrucijada para una monja |
| Millors música | 20.000 pts | Carmelo Bernaola | Días de viejo color |

## Referències

* ↑ Félix Martialay El cine español durante el franquismo, p. 162-166
* ↑ Entrega de los galardones cinematográficos sindicales, ABC, 31 de gener de 1968

## Vegeu també

* Medalles del Cercle d'Escriptors Cinematogràfics de 1967
* Fotogramas de Plata 1967
* 12a edició dels Premis Sant Jordi de Cinematografia
# 9è/12è Regiment de llancers

El 9è/12è Regiment de llancers és un regiment de cavalleria de l'exèrcit britànic, format el 1960 a partir de la fusió del 9è de llancers reials de la Reina i el 12è de llancers reials. Actualment realitza tasques de reconeixement i disposa del CVR(T), de la família de vehicles adjunts a la 7a Brigada cuirassada. El regiment se situa a South Wigston, Leicestershire, juntament amb els seus afiliats el Territorial Army i els Leicestershire i Derbyshire Yeomanry, que pertany a l'esquadró 'B' dels Royal Yeomanry.
# ATA Airlines

ATA Airlines és una aerolínia estatunidenca de baix cost posseïda per Global Aero Logistics. La companyia té les seves oficines corporals a Indianapolis, Indiana. El seu aeroport de llar aquesta localitzat a l'Aeroport Internacional Midway.
# A Better Life

A Better Life és una pel·lícula estatunidenca de gènere dramàtic del 2011 dirigida per Chris Weitz amb guió d'Eric Eason.

## Argument

La pel·lícula narra la història d'en Carlos Galindo, un jardiner de quaranta anys, immigrant il·legal mexicà, que fa feines a les cases dels patrons més rics de l'est de Califòrnia. En Carlos és una persona honesta i decent, i no falla mai cada dia a la feina.
El que més interessa a en Carlos és protegir el seu fill adolescent, en Luis Galindo, de les colles que voltegen la ciutat on viuen. I també ha de tenir cura que els agents d'immigració no els descobreixin.
Amb tot aquests problemes, l'única meta que té és oferir al seu fill una vida millor de la que ell va tenir.

## Repartiment

* Demián Bichir
* José Julián
* Eddie Sotelo
* Joaquín Cosio
* Nancy Lenehan
* Gabriel Chavarría
* Bobby Soto
* Chelsea Rendón
* Kimberly Morales
* Lizbeth Leon

## Premis i nominacions
### Nominacions

* 2012. Oscar al millor actor per Demián Bichir
* 2012. Premi del Sindicat d'Actors al millor actor per Demián Bichir
* 2012. Premi Independent Spirit al millor actor per Demián Bichir
# A Barcala

A Barcala és una comarca de Galícia situada a la província de la Corunya. La seva capital és Negreira.

## Geografia

Limita amb la comarca de Xallas, amb la comarca de Santiago al sud-est, i amb la comarca de Noia al sud-oest.
El nom de la comarca prové del riu Barcala, que travessa la demarcació i forma una vall des del seu naixement al municipi d'A Baña fins a la seva desembocadura al riu Albariña després de passar per la vila de Negreira.

## Municipis

En formen part els municipis de:
* A Baña
* Negreira
# A Static Lullaby

A Static Lullaby és un grup de post-hardcore format a Chino Hills, Califòrnia l'any 2001. El seu estil consisteix en una combinació de veus distorsionades, o screaming, amb veus melòdiques.

## Discografia
### Àlbums d'estudi

* ...And Don't Forget To Breathe (2003).
* Faso Latido (2005).
* A Static Lullaby (2006).
* Rattlesnake! (2008).

### EPs

* Withered (2002).

## Formació
### Actual

* Joe Brown – Sreaming (veu)
* Dan Arnold – Veus melòdiques, guitarra
* Tyler Mahurin – Bateria
* Dane Poppin – Baix elèctric, segones veus

### Membres creadors

* Phil Pirrone – Baixista, cantant (2001 – 2005)
* Nate Lindeman – guitarrista (2001 – 2005)
* Brett Dinovo – bateria (2001 –2006)
* Jarrod Alexander – bateria (2001, 2006 – 2007)
* John Martinez – guitarra, cantant (2006 – 2007)

## Enllaços externs

* A Static Lullaby a MySpace
# A Tribe Called Quest

A Tribe Called Quest va ser un reeixit grup de rap nord-americà dels anys 90, originalment format en Queens, Nova York, el 1988. El grup estava format per Q-Tip (Kamal Fareed), Phife Dawg (Malik Taylor) i Ali Shaheed Muhammad. El quart membre, Jarobi White, solament va estar present en el primer disc.
Q-Tip i Phife van créixer junts en Queens, i van conèixer a Muhammad a l'institut. El grup va començar sent part de Native Tongues Posse, un col·lectiu d'artistes de rap, abans d'arribar a l'èxit amb A Tribe Called Quest, sobretot després de l'edició del disc The Low End Theory, el 1991.

## Discografia

* People's Instinctive Travels and the Paths of Rhythm, 1990
* The Low End Theory, 1991
* Midnight Marauders, 1993
* Beats, Rhymes and Life, 1996
* The Love Movement, 1998
* The Anthology, 1999
# Aaron Miles

Aaron Miles (13 d'abril de 1983, Portland, Oregon) és un jugador de bàsquet professional estatunidenc, format a l'NBA i que ha jugat al Cajasol Sevilla de la lliga ACB de l'Estat espanyol. La temporada 2006-2007, Miles va jugar a l'Èlan Béarnais Pau-Orthez equip de la lliga francesa de bàsquet.

## Historial esportiu

Va ser designat jugador de l'any a Oregon l'any 2001. Va jugar la Final Four de la NCAA l'any 2002. Va ser campió de la fase regular i finalista de la conferència B12 l'any 2002. L'any següent se'n va proclamar campió. Va ser finalista de la NCAA el mateix any. Va ser campió de la fase regular de la D-League i finalista de la mateixa l'any 2006 i campió de la Copa de França de bàsquet amb el Èlan Béarnais Pau-Orthez l'any 2007.

## Enllaços externs

* Player Profile - NBA.com (anglès)
* Graduation Photo (3rd from left) Arxivat 2007-12-02 a Wayback Machine. (anglès)
# Abadeh (ciutat)

Abada o Abadeh és una ciutat de l'Iran, capital del districte homònim, entre Xiraz i Isfahan (a 280 km de la primera i a 204 km de la segona) i a uns 100 km de Yazd. Abadeh es troba a 2.011 m d'altitud. Antigament hi havia dues ciutats: Abada i Abada-ye Task (una mica més al sud). Altres ciutats més petites de Fars porten també el mateix nom d'Abada o Abadeh. Té uns 50.000 habitants i és la capital del districte homònim.
# Abass Myuwa Lawal

Abass Lawal (Ibadan, 13 de setembre de 1980) és un futbolista nigerià, que ocupa la posició de migcampista.
Arriba al filial de l'Atlètic de Madrid provinent del Plateau United. Amb els matalassers hi juga 32 partits amb l'equip B i 6 amb l'A, quan es trobava a Segona Divisió. Seria titular amb el Córdoba CF i amb el CD Leganés. Entre 2003 i 2005 va militar a la màxima categoria a les files de l'Albacete Balompié, tot i que les seues aparicions van ser esporàdiques, i la segona part de la temporada 04/05 va la jugar amb el Xerez CD.
Després, la seua carrera ha prosseguit per equips del Marroc, els Emirats Àrabs Units i l'Aràbia Saudita.

## Enllaços externs

* Fitxa del jugador
# Abbadia San Salvatore

Abbadia San Salvatore és un comune (municipi) de la província de Siena, a la regió italiana de la Toscana, situat uns 110 km al sud-est de Florència i uns 60 km al sud-est de Siena, a l'àrea de Monte Amiata.
La ciutat pren el seu nom de l'abadia benedictina, fundada el 743 pel rei llombard Rachis, de la qual avui només romanen l'església i la cripta.
Entre els llocs d'interès de la ciutat hi ha el barri medieval, el "Palazzo della Potesta" (s. XV) i l'església de Santa Croce.
Abbadia San Salvatore limita amb els municipis següents: Castel del Piano, Castiglione d'Orcia, Piancastagnaio, Radicofani, San Casciano dei Bagni, Santa Fiora i Seggiano.
La zona va ser una vegada important per a l'extracció de cinabri.

## Evolució demogràfica

* Gràfica d'evolució demogràfica de Abbadia San Salvatore entre 1861 i
* Font: ISTAT - Elaboració gràfica de Viquipèdia

## Enllaços externs

* Abbadia San Salvatore - Lloc web oficial (italià)
# Abbassabad (Nakhtxivan)

Abbassabad és una ciutat de la República de Nakhtxivan, sota sobirania de la República de l'Azerbaidjan.
Fou fundada per Abbas Mirza a la riba esquerra de l'Araxes, propera a la ciutat de Nakhtxivan en el lloc d'un llogaret de nom Yazdabad. Era important per defensa del kanat de Nakhitxevan, i fou construïda per enginyers europeus. La fortalesa fou damnada per construccions inadequades i per terratrèmols.
A la guerra entre Rússia i Pèrsia, estava sota comandament d'Ehshan Khan Kangarlu, cap d'una família local; atacada pels russos va rebre el suport de Mohammad Amin Khan Develu Qajar (cunyat del xa Abbas Mirza) i del cap dels bakhtiaris Abbas Khan; el 14 de juliol de 1827 fou assaltada pels russos que van patir serioses pèrdues però poc després Ehshan Khan va trair a Pèrsia i va obrir les portes de la fortalesa al general Paskevich, (22 de juliol de 1827); la seva caiguda va suposar la de tot Nakhitxevan. Ehshad Khan en va rebre el comandament de mans del russos. Fou cedida a Rússia per la pau de Turkmantxai el 1828.
A l'altre costat del riu s'ha desenvolupat modernament un sector de la ciutat que avui dia pertany a l'Iran.
# Abd-al-Aziz ibn al-Mansur

Abd-al-Aziz ibn al-Mansur (àrab: عبد العزيز بن المنصور, ʿAbd al-ʿAzīz b. al-Manṣūr) fou emir de la dinastia hammadita del 1105 a una data entre 1121 i 1125. Va succeir el seu germà Badis ibn al-Mansur, mort sense fills.
Va teniur un regnat llarg i pacífic. Es va rodejar de juristes. Va fer la pau amb els zanates i es va casar amb una filla del xeic dels Banu Makhukh. Abans del 1120 va ocupar l'illa de Gerba que abans del 1115 era independent i els seus habitants es dedicaven a la pirateria i de la que se sap que el 1115 o 1116 va ser ocupada pels zírides. La dominació hammadita sembla que hauria estat abans del 1115. El 1120/1121 va imposar la seva sobirania a l'emir khurasànida de Tunis, Ahmad ibn Abd al-Aziz.
El seu fill i hereu Yahya ibn Abd-al-Aziz va defensar la Qala dels Banu Hammad contra els atacs dels hilàlides. Va morir en una data que segons unes fonts fou el 1121/1122 i segons altres el 1124/1125, i Yahya el va succeir.
# Abdelkader Benali

Abdelkader Benali (Ighazzazen, Marroc, 25 de novembre del 1975) és un escriptor marroquí.

## Biografia

Als quatre anys va emigrar a Rotterdam, on treballava el seu pare. Benali parlava només amazic, però aviat va començar a escriure i parlar neerlandès amb gran fluïdesa. Va estudiar Història a Leiden. Ja des de molt jove va guanyar diversos premis literaris, i el 1996, a l'edat de 26 anys, va fer el seu debut artístic amb la novel·la "Bruiloft aan zee" (Boda al costat del mar). Tot i que primer va semblar que passava desapercebut per la crítica, al cap de poc va guanyar el premi al Millor Debut Literari a Holanda, quedà finalista del Libris (un dels premis més prestigiosos en aquest país) i la seva obra fou traduïda a diferents idiomes. La novel·la del 2002 "De langverwachte" (Llargament esperada), on un infant observa la seva família i el món que l'envolta des del ventre de la seva mare. "Laat het morgen mooi weer zijn" (Deixa que demà surti el sol) del 2005 ha rebut una excel·lent crítica per part del públic i del món literari.

## Enllaços externs

* Llibres de l'autor a les Biblioteques de Barcelona
* http://www.guardian.co.uk/commentisfree/2010/oct/03/abdelkader-benali-immigration-prejudice
* http://www.taipeitimes.com/News/editorials/archives/2010/10/05/2003484570
# Michielina della Pietà

Michielina della Pietà, també coneguda com a Michaelis o Michieletta (fl. ca. 1700 – 1744), fou una compositora, violinista, organista i professora de música italiana.

## Biografia

Va ser una nena expòsita admesa i educada a l'Ospedale della Pietà de Venècia. Va rebre una completa formació musical des de la infància en el cor, de fet escola de música, lligat al convent. Arribà a ser el seu organista principal, a més de participar activament en l'orquestra com a violinista. La seva tasca compositiva es va allargar durant les èpoques a les quals l'escola de música fou dirigida per Francesco Gasparini, Giovanni Porta, Gennaro D'Alessandro, Nicola Porpora i Andrea Bernasconi. Va comptar a partir del 1726 també amb la necessària autorització per a impartir classes de música.
Juntament amb Agata della Pietà i Santa della Pietà, Michielina va ser una de les tres nenes expòsites residents a l'Ospedale que van arribar a ser compositores.

## Obra

És coneguda per haver compost una lletania per la Festa de la Nativitat (Nadal) en 1740 i un arranjament de l'himne Pange lingua en 1741. No se sap res més sobre la seva activitat o sobre la seva vida.

## Bibliografia

* Berdes, Jane L. Della Pietà, Michielina [Michaelis, Michieletta] (fl Venice, c. 1701-44). Italian violinist, organist, teacher and composer al The Norton/Grove Dictionary of Women Composers. Julie Anne Sadie i Rhian Samuel, eds. Nova York; Londres: W. W. Norton & Company, 1995. pàg. 138–139.
* van Boer, Bertil. Historical Dictionary of Music of the Classical Period (en anglès). Lanham, Toronto, Plymouth: The Scarecrow Press, 2012, p. 156. ISBN 978-0-8108-7386-5.
# Abdou Diouf

Abdou Diouf (Louga, 7 de setembre de 1935) és un polític senegalès. Va ser president de la República del Senegal entre 1981 i 2000. També va ocupar el càrrec de primer ministre de 1970 a 1980 sota la presidència de l'escriptor Léopold Sédar Senghor. Fou secretari general de l'Organització Internacional de la Francofonia (OIF) entre 2003 i 2014.